
PËR ADERIMIN E REPUBLIKËS SË SHQIPËRISË NË MARRËVESHJEN 
E PJESSHME TË ZGJERUAR PËR RRUGËT KULTURORE, 
MIRATUAR ME REZOLUTËN CM/RES (2013) 66

Në mbështetje të neneve 78, 83, pika 1, dhe 121, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1

Republika e Shqipërisë aderon në marrëveshjen e pjesshme të zgjeruar për rrugët kulturore, miratuar me rezolutën CM/RES (2013) 66, sipas tekstit që i bashkëlidhet këtij ligji dhe është pjesë përbërëse e tij. 

Neni 2

Ky ligj hyn në fuqi 15 ditë pas botimit në Fletoren Zyrtare.

Miratuar në datën 24.3.2022.

Shpallur me dekretin nr. 13555, datë 13.4.2022, të Presidentit të Republikës së Shqipërisë, Ilir Meta.

Rezoluta CM/Res(2013)66
konfirmon krijimin e Marrëveshjes së Pjesshme të Zgjeruar për Rrugët Kulturore (EPA)
(Miratuar nga Komiteti i Ministrave më 18 dhjetor 2013
në takimin 1187bis të zëvendësministrave)

Përfaqësuesit në Komitetin e Ministrave të Andorrës, Austrisë, Azerbajxhanit, Bullgarisë, Qipros, Francës, Gjermanisë, Greqisë, Hungarisë, Italisë, Lituanisë, Luksemburgut, Monakos, Malit të Zi, Norvegjisë, Portugalisë, Rumanisë, Federatës Ruse, Serbisë, Sllovenisë, Spanjës dhe Zvicrës,
duke pasur parasysh suksesin e Programit të Rrugëve Kulturore të Këshillit të Evropës, bazuar në Rezolutat CM/Res (2010)52 dhe CM/Res (2010)53, mbi Rrugët Kulturore të Këshillit të Evropës, të cilat janë bërë mjete thelbësore për rritjen e ndërgjegjësimit mbi trashëgiminë e përbashkët Evropiane, si themeli i qytetarisë evropiane, si një mjet për përmirësimin e cilësisë së jetës dhe një burim i zhvillimit social, ekonomik dhe kulturor;
duke nënvizuar rëndësinë e rrugëve kulturore, si ilustrime të prekshme, përmes itinerareve ndërkufitare evropiane, të pluralizmit dhe diversitetit të kulturës evropiane, të bazuar në vlerat e përbashkëta dhe si mjete për dialog dhe mirëkuptim ndërkulturor;
duke pranuar me kënaqësi se 26 rrugët kulturore tani janë të certifikuara si Rrugë Kulturore të Këshillit të Evropës dhe se aktivitetet e rrjeteve që zbatojnë këto rrugë janë vazhdimisht në rritje, duke përfshirë pjesën më të madhe të Evropës kontinentale dhe më gjerë, duke vënë në dukje gjithashtu se rrugët kulturore tani kryejnë shume ngjarje kulturore, shkëmbime arsimore dhe turne çdo vit, duke përfshirë qindra mijëra njerëz, qindra organizata dhe komunitete lokale;
duke pranuar se për të arritur shtrirjen dhe ndikimin maksimal, rrugët ekzistuese kulturore, si dhe shumë të tjera në zhvillim, kërkojnë ndihmë dhe mbështetje profesionale të vazhdueshme;
duke nënvizuar kontributin thelbësor të Institutit Evropian të Rrugëve Kulturore me qendër në Luksemburg, në përpilimin dhe shpërndarjen e informacionit dhe trajtimin e rritjes së kërkesës për asistencë teknike për ngritjen e rrugëve kulturore, dhe duke falënderuar Qeverinë e Luksemburgut për mbështetjen e vazhdueshme dhe bujare për Institutin gjatë shumë viteve;
duke marrë parasysh angazhimin e Qeverisë së Luksemburgut në vazhdimin e dhënies së një kontributi vjetor vullnetar për të mbuluar kostot operacionale të Institutit Evropian të Rrugëve Kulturore, në mënyrë që t’i mundësojë atij të përmbushë detyrat që i janë dhënë nga EPA dhe nga Marrëveshja Plotësuese e Marrëveshjes së Përgjithshme mbi Privilegjet dhe Imunitetet e Këshillit të Evropës, e cila është lidhur ndërmjet Dukatit të Madh të Luksemburgut dhe Këshillit të Evropës dhe nënshkruar më 28 nëntor 2011 nga Sekretari i Përgjithshëm i Këshillit të Evropës Thorbjom Jagland dhe zëvendëskryeministri i Luksemburgut, ministri i Punëve të Jashtme Jean Asselbom, në lidhje me EPA-në;
duke pranuar me kënaqësi partneritetin solid që është krijuar ndërmjet Këshillit të Evropës dhe Bashkimit Evropian në fushën e rrugëve kulturore dhe të turizmit kulturor, dhe duke mbështetur forcimin e vazhdueshëm të këtij partneriteti në të ardhmen, duke përfshirë anëtarësimin e Bashkimit Evropian në EPA sa më shpejt të jetë e mundur;
duke njohur mbështetjen vendimtare politike të Parlamentit Evropian në themelimin e EPA-së;
gjithashtu, duke vënë në dukje aktivitetet e reja që janë iniciuar me organizata të tjera ndërkombëtare, si Organizata Botërore e Turizmit e Kombeve të Bashkuara (WTO), OECD dhe UNESCO, në këtë fushë dhe duke inkurajuar zhvillimin e mëtejshëm të këtyre partneriteteve;
duke pranuar rëndësinë e rrugëve kulturore, në lidhje me bashkëpunimin kulturor ndërkufitar dhe zhvillimin e turizmit të qëndrueshëm kulturor, i cili bazohet në njohuritë, aftësitë dhe pasuritë e trashëgimisë lokale, duke promovuar Evropën – duke përfshirë rajone më pak të njohura – si një destinacion që ofron një përvojë unike kulture;
duke konsideruar se EPA ofron një mjet të përshtatshëm operacional për të mbështetur zhvillimin dhe promovimin e rrugëve kulturore ekzistuese dhe të reja;
duke marrë parasysh rezolutën CM/Res (2010)53, që krijon një marrëveshje të zgjeruar të pjesshme mbi rrugët kulturore për një periudhë fillestare prej tre vjetësh;
duke iu referuar rezolutës CM/Res(2013)67 për rregullat për dhënien e certifikimit të “Rrugës Kulturore të Këshillit të Evropës”;
duke marrë parasysh rezolutën statutore Res(93)28 mbi marrëveshjet e pjesshme dhe të zgjeruara të miratuara nga Komiteti i Ministrave, më 14 maj 1993, në sesionin e tij të 92-të;
duke pasur parasysh rezolutën Res(96)36, që përcakton kriteret për marrëveshjet e pjesshme dhe të zgjeruara të Këshillit të Evropës, miratuar nga Komiteti i Ministrave më 17 tetor 1996, në takimin e 575-të të zëvendësministrave, të ndryshuar me rezolutën CM/Res (2010)2, miratuar nga Komiteti i Ministrave më 5 maj 2010, në mbledhjen e 1084-të të zëvendësministrave,
Vendosin si më poshtë:
1. Konfirmohet Marrëveshja e Pjesshme e Zgjeruar për Rrugët Kulturore (EPA), e cila do të menaxhohet në përputhje me dispozitat e përfshira në statutin bashkëngjitur të kësaj rezolute.
2. Instituti Evropian i Rrugëve Kulturore do të vazhdojë të funksionojë me mbështetjen financiare të Qeverisë së Luksemburgut nën kujdesin e EPA-së dhe do të ndihmojë në realizimin e programit të tij të aktiviteteve në bazë të marrëveshjes ndërmjet Sekretarit të Përgjithshëm të Këshillit të Evropës dhe autoriteteve të Luksemburgut të 27 nëntorit 2011, si dhe në bazë të një marrëveshjeje operative ndërmjet Presidentit të Institutit Evropian të Rrugëve Kulturore dhe Sekretarit Ekzekutiv të EPA-së.
3. Shprehin dëshirën që të gjitha shtetet anëtare të Këshillit të Evropës dhe shtetet e tjera palë në Konventën Evropiane të Kulturës të bëhen anëtarë të Marrëveshjes së Pjesshme të Zgjeruar për Rrugët Kulturore (EPA) në të ardhmen e afërt.

Shtojca e Rezolutës CM/Res (2013)66
Statuti i rishikuar i Marrëveshjes së Pjesshme të Zgjeruar për Rrugët Kulturore 

Neni 1
Qëllimet dhe detyrat

1.1 Qëllimet
Marrëveshja e Pjesshme e Zgjeruar (EPA) do të kontribuojë në promovimin e identitetit dhe të qytetarisë evropiane nëpërmjet njohjes dhe ndërgjegjësimit për trashëgiminë e përbashkët të Evropës, dhe zhvillimit të lidhjeve kulturore dhe dialogut brenda Evropës, edhe me vende dhe rajone të tjera. Kjo marrëveshje do të synojë t’i japë formë një hapësirë të përbashkët kulturore nëpërmjet zhvillimit të rrugëve kulturore, që synojnë të nxisin ndërgjegjësimin për trashëgiminë, arsimin, rrjetëzimin, turizmin ndërkufitar cilësor dhe të qëndrueshëm dhe aktivitete të tjera të ngjashme.
EPA-ja do të kontribuojë në përforcimin e potencialit të rrugëve kulturore për bashkëpunim kulturor, zhvillim të qëndrueshëm territorial dhe kohezion social, me fokus të veçantë në temat me rëndësi simbolike për unitetin, historinë, kulturën dhe vlerat evropiane dhe në zbulimin e destinacioneve më pak të njohura. EPA-ja do të forcojë dimensionin demokratik të shkëmbimit kulturor dhe turizmit nëpërmjet përfshirjes së rrjeteve dhe shoqatave bazë, autoriteteve lokale dhe rajonale, universiteteve dhe organizatave profesionale. Do të kontribuojë në ruajtjen e një trashëgimie të larmishme përmes itinerareve turistike tematike dhe alternative, si dhe përmes projekteve kulturore.
EPA-ja do të kontribuojë në zhvillimin dhe në promovimin e konceptit të rrugëve kulturore në të gjitha aspektet, në mënyrë që të rrisë ndërgjegjësimin global për Evropën si një destinacion turistik me një vlerë dhe cilësi unike.
Përkufizimet
“Rruga kulturore” një projekt i bashkëpunimit kulturor, trashëgimisë arsimore dhe turistike, që synon zhvillimin dhe promovimin e një itinerari ose një serie itineraresh bazuar në një rrugë historike, një koncept, figurë ose fenomen kulturor me një rëndësi që i kalon kufijtë e një shteti për të kuptuar dhe për të respektuar vlerat e përbashkëta evropiane.
“Operatori i rrugës kulturore” një organizatë ose një grup organizatash të regjistruara ligjërisht në një ose disa nga shtetet anëtare të Këshillit të Evropës, ose një institucion publik, i cili mban përgjegjësinë ligjore, financiare dhe morale për menaxhimin dhe funksionimin e një rruge kulturore dhe përfaqëson rrugën drejt Këshillit të Evropës.
Certifikimi i “Rrugës kulturore të Këshillit të Evropës”, certifikimi i dhënë rrugëve kulturore që plotësojnë kriteret e përshkruara në rregullat e CM/Res (2013)67 për dhënien e certifikatës “Rruga kulturore e Këshillit të Evropës”.
1.2 Detyrat
Krijimi i politikave dhe vendosja e standardeve
EPA-ja, duke u mbështetur veçanërisht në ekspertizën e Institutit Evropian të Rrugëve Kulturore, do të ofrojë këshillim dhe asistencën e ekspertëve për zhvillimin, zbatimin, vlerësimin dhe promovimin e rrugëve kulturore. Kjo përfshin ekspertizë në:
- ngritjen dhe funksionimin e rrjeteve dhe organizatave të projektit dhe zhvillimin e marrëveshjeve të bashkëpunimit;
- kërkime mbi sfondin historik të rrugëve, zhvillimin e kulturës, përmbajtjen edukative dhe aktivitetet e rrugëve kulturore;
- zhvillimi i një oferte të qëndrueshme turistike të bazuar në rrugët kulturore, duke kontribuar kështu në mirëqenien ekonomike të rajoneve;
- përgatitjen dhe zbatimin e strategjive të financimit dhe të promovimit;
- trajnimin dhe ngritjen e kapaciteteve për operatorët e rrugëve kulturore, veçanërisht në lidhje me Këshillin e Evropës dhe standardet e tjera ndërkombëtare në fushën e trashëgimisë dhe të kulturës, si dhe standardet e praktikës profesionale në fushën e turizmit;
- Promovimin, vizibilitetin dhe të gjitha aspektet e tjera, që janë në pajtueshmëri me standardet e Këshillit të Evropës.
EPA-ja do të mbështesë rrjetëzimin dhe shkëmbimin ndërmjet operatorëve të rrugëve kulturore dhe partnerëve të tjerë në fushën e turizmit kulturor, në veçanti për:
- zhvillimin e një vizioni dhe strategjie të përbashkët për rrugët kulturore, si produkte turistike;
- zhvillimin e partneriteteve për të rritur burimet e disponueshme për turizmin kulturor në Evropë;
- identifikimin dhe përhapjen e praktikave të mira.
EPA-ja do të kontribuojë në zhvillimin e orientimeve dhe të standardeve të reja, në lidhje me rrugët kulturore dhe turizmin, në përgjigje të sfidave dhe të shqetësimeve të shoqërive modeme.
EPA-ja do të zhvillojë metodologji të mëtejshme për promovimin e turizmit kulturor ndërkufitar.
EPA-ja do t’i japë certifikatën e Rrugës Kulturore të Këshillit të Evropës, në përputhje me Rezolutën CM/Res(2013)67, duke ndjekur rregullat për dhënien e certifikatës së Rrugës Kulturore të Këshillit të Evropës.
1.3 Programi i aktiviteteve
EPA-ja do të zbatojë një program aktivitetesh të vendosura nga Bordi Drejtues. 

Neni 2
Aderimi dhe pjesëmarrja

2.1 Çdo shtet anëtar i Këshillit të Evropës ose një Palë Kontraktuese e Konventës Evropiane të Kulturës, si dhe Bashkimi Evropian, mund t’i bashkohen EPA-së me anë të një njoftimi drejtuar Sekretarit të Përgjithshëm të Këshillit të Evropës.
2.2 Komiteti i Ministrave, në përbërjen e tij të kufizuar me përfaqësuesit e shteteve anëtare të EPA-së, me shumicën e përcaktuar në nenin 20(d) të Statutit të Këshillit të Evropës, mund të ftojë çdo shtet joanëtar të Këshillit të Evropës për t’iu bashkuar EPA-së, pas konsultimit me anëtarët e EPA-së, që nuk janë anëtarë të Këshillit të Evropës. Një shtet joanëtarë, që merr një ftesë të tillë do të njoftojë Sekretarin e Përgjithshëm për synimin e tij për t’u bërë anëtar i EPA-së.
2.3 Shtetet Anëtare të Këshillit të Evropës dhe Palët e tjera Kontraktuese të Konventës Kulturore Evropiane, që nuk i bashkohen EPA-së, mund të kërkojnë statusin e vëzhguesit me EPA-në për një periudhë maksimale njëvjeçare, pa asnjë kontribut financiar. Vendimet për çështje të tilla do të merren nga Bordi Drejtues i EPA-së.
2.4 Bashkimi Evropian është i ftuar të bashkohet me EPA-në, me të njëjtat të drejta dhe detyrime si anëtarët e tjerë të EPA-së. Në pritje të pranimit të tij në EPA, Bashkimi Evropian do të vazhdojë të marrë pjesë në punë në përputhje me marrëveshjet e përcaktuara nga secili organ i EPA-së.
2.5 Në përputhje me Rezolutën Statutore, rezoluta (93)28 mbi marrëveshjet e pjesshme dhe të zgjeruara dhe me kërkesën e tyre, Organizata Botërore e Turizmit e Kombeve të Bashkuara (OMT), OECD dhe UNESCO do të ftohen të marrin pjesë në takimet e EPA-së si vëzhgues pa të drejtë për të votuar.
2.6 Komiteti i Ministrave, në përbërjen e tij i kufizuar për përfaqësuesit e shteteve anëtare të Marrëveshjes së Zgjeruar të Pjesshme, mundet, me shumicën e përcaktuar në nenin 20(d) të Statutit të Këshillit të Evropës, pas konsultimit të anëtarëve të EPA-së, të cilët nuk janë anëtarët e Këshillit të Evropës, të autorizojnë EPA-në të ftojë organizata të tjera ndërqeveritare ndërkombëtare, përfaqësuesin e Rrugëve Kulturore të Këshillit të Evropës, OJQ-të ose organe të tjera që kontribuojnë në objektivat e EPA-së, për të marrë pjesë në punën e saj, pa të drejtë vote.
2.7 Asambleja Parlamentare, Kongresi i Autoriteteve Lokale dhe Rajonale të Këshillit të Evropës dhe Konferenca e OJQ-ve, mund të marrin pjesë në punën e EPA-së, në përputhje me nenin 3.5 më poshtë.

Neni 3
Bordi Drejtues

3.1 Bordi drejtues i EPA-së do të përbëhet nga një përfaqësues i emëruar nga secili anëtar i EPA-së.
3.2 Një anëtar i komitetit ndërqeveritar përkatës, të cilit Bordi Drejtues i raporton për vendimet e tij, do të ftohet të marrë pjesë në mbledhjet e tij, në mënyrë që ta lehtësojë rolin konsultativ të këtij komiteti, në lidhje me vendimet për certifikimin e parashikuar në Rezolutën CM/Res (2013)67. Modalitetet e konsultimit janë objekt i një dispozite të Rregullores së Punës së Bordit Drejtues.
3.3 Bordi drejtues do të zgjedhë nga radhët e tij një byro të përbërë nga një kryesues, një zëvendëskryetar dhe tre anëtarë të tjerë, për një mandat dyvjeçar, i cili mund të rinovohet vetëm një herë.
3.4 Bordi drejtues do të:
- jetë përgjegjës për zbatimin e përgjithshëm të detyrave që i janë dhënë EPA-së;
- japë certifikatën e Rrugës Kulturore të Këshillit të Evropës në përputhje me Rezolutën CM/Res(2013)67, duke ndjekur rregullat për dhënien e certifikatës “Rruga Kulturore e Këshillit të Evropës”; 
- miratojë projektprogramin vjetor të aktiviteteve të EPA-së dhe ta dorëzojë atë, në përputhje me Rregullimet Financiare të Këshillit të Evropës, Sekretarit të Përgjithshëm të Këshillit të Evropës, në lidhje me përpunimin e projektbuxhetit vjetor, përpara transmetimit të tij në Komitetin Statutor; 
- vendosë për projekte në përputhje me prioritetet politike të Këshillit të Evropës;
- mbikëqyrë marrëdhëniet me Institutin Evropian të Rrugëve Kulturore, në mënyrë që të sigurojë konsistencën ndërmjet veprimeve të tij dhe programit të aktiviteteve të EPA-së;
-  monitorojë zbatimin e programit të një aktiviteti;
-  miratojë dhe t’i transmetojë Komitetit të Ministrave një raport vjetor.
3.5 Bordi drejtues mblidhet një herë në vit. Ai mundtë ftojë përfaqësues të organeve përkatëse të Këshillit të Evropës që të marrin pjesë në takimet e tij, pa të drejtë vote. Sipas pikave të rendit të ditës.
3.6 Bordi Drejtues mund t’i caktojë detyrat operative Byrosë, me dy të tretat e shumicës. Byroja thirret nga kryesuesi i Bordit Drejtues të paktën një herë në vit.
3.7 Bordi drejtues i miraton vendimet e tij me dy të tretat e votave të hedhura, ku secili anëtar ka një votë. Çështjet procedurale zgjidhen me shumicën e votave të hedhura. Në të gjitha çështjet e tjera, Bordi Drejtues do të miratojë rregullat e tij të procedurës dhe çdo angazhim tjetër për zbatimin e aktiviteteve të tij.

Neni 4
Komisioni Statutor

4.1 Komiteti Statutor do të përbëhet nga përfaqësuesit në Komitetin e Ministrave të shteteve anëtare të Këshillit të Evropës, që marrin pjesë në EPA dhe përfaqësuesit e caktuar posaçërisht për këtë qëllim nga shtetet joanëtare, që marrin pjesë në EPA. Komiteti zbaton mutatis mutandis rregullat e procedurës së Komitetit të Ministrave.
4.2 Komiteti Statutor do të përcaktojë çdo vit totalin e kontributeve të detyrueshme të anëtarëve në EPA dhe shkallën e kontributeve, sipas së cilës ky total do të ndahet ndërmjet shteteve pjesëmarrëse; si rregull e përgjithshme, kjo shkallë duhet të jetë në përputhje me kriteret për përcaktimin e shkallës së kontributeve në Buxhetin e Përgjithshëm të Këshillit të Evropës.
4.3 Komiteti Statutor miraton, çdo vit, buxhetin e EPA-së, për shpenzimet në lidhje me zbatimin e programit të aktiviteteve dhe shpenzimet e përbashkëta të sekretariatit.
4.4 Komiteti Statutar miraton, çdo vit, llogaritë vjetore të EPA-së, të cilat hartohen nga Sekretari i Përgjithshëm i Këshillit të Evropës, në përputhje me Rregullimet Financiare të Këshillit të Evropës dhe i paraqiten Komitetit Statutor të shoqëruar nga raporti i Auditorit të Jashtëm, siç parashikohet në Rregullimet Financiare. Për të shkarkuar Sekretarin e Përgjithshëm, në lidhje me menaxhimin e tij ose të saj për vitin financiar në fjalë, Komiteti Statutor i transmeton Komitetit të Ministrave llogaritë vjetore, së bashku me miratimin e tij ose çdo koment së bashku me komentet e paraqitura nga bordi drejtues dhe raporti i hartuar nga auditori i jashtëm, siç parashikohet në Rregullimet Financiare.

Neni 5
Forumi Këshillimor i Rrugëve Kulturore

5.1 Një takim i përfaqësuesve të operatorëve të rrugëve kulturore, rrjeteve, organizatave dhe platformave të trashëgimisë ndërkombëtare dhe turizmit, autoriteteve lokale dhe rajonale, organizatave të shoqërisë civile, Dhomave të Tregtisë, fondacioneve dhe organizatave të tjera donatore, organizatat profesionale në fushën e turizmit, trashëgimisë dhe kulturës ose organeve të tjera përkatëse do të zhvillohet çdo vit në formën e një Forumi Këshillues për Rrugët Kulturore.
5.2 Pjesëmarrja në Forum do të bëhet me ftesë ose regjistrim të pranuar nga Sekretariati i EPA-së.
5.3 Forumi do të diskutojë tendencat dhe sfidat në lidhje me rrugët kulturore dhe do të sigurojë një platformë për shkëmbimin e përvojës, rishikimin e progresit me zbatimin e rrugëve kulturore, debatet mbi praktikat e reja profesionale, fillimin e iniciativave të reja dhe zhvillimin e partneriteteve.

Neni 6
Buxheti

6.1 Burimet EPA do të përfshijnë: 
[bookmark: _GoBack]- kontributet vjetore nga çdo anëtar që i bashkohet EPA-së;
- çdo pagesë tjetër, dhurim ose trashëgimi, që u nënshtrohet dispozitave të paragrafit 6.3 më poshtë. 
EPA mund të marrë kontribute nga Bashkimi Evropian.
6.2 Shpenzimet lidhur me zbatimin e programit të aktiviteteve dhe me shpenzimet e sekretariatit të përbashkët do të mbulohen nga buxheti i pjesshëm i marrëveshjes i financuar nga anëtarët e EPA-së. Shpenzimet për selinë e EPA-së, si dhe ato që lidhen me personelin dhe kostot operative të Institutit Evropian të Rrugëve Kulturore do të shfaqen në llogaritë e EPA-së si objekt informacioni.
6.3 EPA, gjithashtu, mund të marrë, gjithashtu, kontribute vullnetare dhe të tjera lidhur me punën e marrëveshjes, duke iu nënshtruar autorizimit të Bordit Drejtues para pranimit të tyre. Këto kontribute do të paguhen në një llogari të veçantë, të hapur sipas kushteve të nenit 4.2 të Rregullimeve Financiare të Këshillit të Evropës, të monitoruara nga bordi drejtues dhe do të caktohen për objektivat dhe detyrat e specifikuar, me kusht që ata të jenë në përputhje me synimet e statutit.
6.4 Asetet EPA do të blihen dhe do të mbahen në emër të Këshillit të Evropës dhe do të përfitojnë si të tilla nga privilegjet dhe imunitetet e zbatueshme për asetet e Këshillit, sipas marrëveshjeve ekzistuese.
6.5 Shpenzimet e udhëtimit dhe të jetesës së personave që marrin pjesë në mbledhjet e Bordit Drejtues dhe të Byrosë së tij dhe, sipas rastit, edhe të Komitetit Statutor, do të përballohen nga shteti ose organizata përkatëse.
6.6 Shpenzimet e udhëtimit dhe të jetesës së personave që marrin pjesë në Forumin Këshillues për Rrugët Kulturore do të paguhen nga pjesëmarrësit, përveç nëse vendoset ndryshe nga Bordi Drejtues, në bazë të alokimeve për qëllime të veçanta të specifikuara në buxhetin operacional të EPA-së.
6.7 Rregullimet Financiare të Këshillit të Evropës do të zbatohen, për miratimin dhe menaxhimin e buxhetit EPA.

Neni 7
Sekretariati

7.1 Sekretariati i EPA-së i kryesuar nga një Sekretar Ekzekutiv, do të emërohet nga Sekretari i Përgjithshëm i Këshillit të Evropës.
7.2 Sekretari Ekzekutiv mund të thërrasë institucionet dhe ekspertët e pavarur në fushat e përfshira në program.
7.3 Selia e EPA-së ndodhet në Luksemburg, në ambientet e Institutit Evropian të Rrugëve Kulturore, me mirëkuptimin e Qeverisë së Luksemburgut.

Neni 8 
 Ndryshimet

Komiteti i Ministrave, në përbërjen e tij i kufizuar për përfaqësuesit e Shteteve anëtare të EPA-së dhe pas konsultimit me anëtarët e EPA-së, që nuk janë anëtarë të Këshillit të Evropës, mund të miratojë ndryshimet në këtë statut me shumicën e parashikuar në nenin 20(d) të Statutit të Këshillit të Evropës.

Neni 9
Heqja dorë

9.1 Çdo anëtar mund të tërhiqet nga EPA-ja me anë të një deklarate dërguar Sekretarit të Përgjithshëm të Këshillit të Evropës.
9.2 Sekretari i Përgjithshëm do të konfirmojë marrjen e deklaratës dhe do të njoftojë anëtarët e EPA-së.
9.3 Në analogji me nenin 7 të Statutit të Këshillit të Evropës, tërheqja do të hyjë në fuqi:
- në fund të vitit financiar në të cilin është njoftuar, nëse një njoftim i tillë është dhënë para 1 qershorit të atij viti financiar;
- në fund të vitit financiar pasues, nëse njoftimi për tërheqjen është dhënë në ose pas 1 qershorit të vitit financiar.
9.4 Në përputhje me nenin 18 të Rregullimeve Financiare të Këshillit të Evropës, Bordi Drejtues shqyrton pasojat financiare të tërheqjes së një anëtari dhe merr masat e duhura.
9.5 Sekretari i Përgjithshëm do të informojë menjëherë anëtarin e interesuar për pasojat e tërheqjes së tij. 
